ตลาดหุ้นเอเชียยืนแดนบวก หลังวอลล์สตรีททำนิวไฮ 4 วันติด!
ตลาดหุ้นเอเชียเช้านี้ส่วนใหญ่ยืนอยู่แดนบวก หลังวอลล์สตรีททำนิวไฮ 4 วันติด!
8 ม.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ หลังจากที่ดัชนีหลักทั้ง 3 ดัชนีของตลาดหุ้นนิวยอร์กเดินหน้าทำนิวไฮติดต่อกันเป็นวันที่ 4 เมื่อวันศุกร์ที่ผ่านมา เนื่องจากนักลงทุนมองว่า ตัวเลขจ้างงานนอกภาคเกษตรเดือนธ.ค.ของสหรัฐที่ขยายตัวน้อยกว่าคาดนั้น จะทำให้ธนาคารกลางสหรัฐ (เฟด) ชะลอการปรับขึ้นอัตราดอกเบี้ยในปีนี้
โดย ดัชนี SSE Composite ตลาดหุ้นจีนเปิดวันนี้ที่ 3,391.55 จุด ลดลง 0.20 จุด, -0.01% ดัชนี HSI ตลาดหุ้นฮ่องกงเปิดวันนี้ที่ 30,895.09 จุด เพิ่มขึ้น 80.45 จุด, +0.26% ดัชนี TAIEX ตลาดหุ้นไต้หวันเปิดวันนี้ที่ 10,899.09 จุด เพิ่มขึ้น 19.29 จุด, +0.18% ดัชนี KOSPI ตลาดหุ้นเกาหลีใต้เปิดวันนี้ที่ 2,510.70 จุด เพิ่มขึ้น 13.18 จุด, +0.53% ดัชนี FTSE STI ตลาดหุ้นสิงคโปร์เปิดวันนี้ที่ 3,498.62 จุด เพิ่มขึ้น 9.17 จุด, +0.26% ดัชนี FBMKLCI ตลาดหุ้นมาเลเซียเปิดวันนี้ที่ 1,819.74 จุด เพิ่มขึ้น 1.77 จุด, +0.10% ส่วนตลาดหุ้นญี่ปุ่นปิดทำการวันนี้ เนื่องในวันฉลองบรรลุนิติภาวะ
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นน้อยกว่าคาดในเดือนธ.ค. โดยปรับตัวขึ้นเพียง 148,000 ตำแหน่ง ขณะที่นักวิเคราะห์คาดการณ์ว่าจะเพิ่มขึ้น 190,000 ตำแหน่ง ส่วนอัตราการว่างงานทรงตัวที่ระดับ 4.1% ซึ่งเป็นระดับต่ำสุดในรอบ 17 ปี
นอกจากนี้ ตลาดยังจับตาการเปิดเผยผลประกอบการของบริษัทในเอเชียซึ่งจะเริ่มขึ้นในสัปดาห์นี้ โดยนักลงทุนเชื่อว่าผลประกอบการของบริษัทต่างๆ รวมถึงแนวโน้มการเติบโตทางเศรษฐกิจจะแข็งแกร่งพอที่จะหนุนตลาดหุ้นให้ปรับตัวสูงขึ้น